Melodi Grand Prix 1986

Melodi Grand Prix 1986 var den 26. utgaven av Melodi Grand Prix, Norges nasjonale uttaking til Eurovision Song Contest. Ti finalister kjempet i finalen 22. mars 1986 som ble arrangert i Stavanger Forum i Stavanger. Vinnerlåten ble «Romeo», skrevet og framført av Ketil Stokkan. Han representerte Norge på hjemmebane i den internasjonale finalen i Bergen, der «Romeo» ble nummer 12 av 20 med 44 poeng.

Sendingen 
For første gang ble konkurransen flyttet ut av Oslo. Valget falt på Stavanger, byen som hadde tapt for Bergen i kampen om å få huse den internasjonale finalen samme år. NRK la ned store ressurser i finalen og lovet at den skulle sette «tidligere finaler i skyggen». Finalen ble arrangert foran 4000 tilskuere i Stavanger idrettshall, tilknyttet Stavanger Forum lørdag 22. mars. Jarl Goli var programleder. 

Ti sanger deltok, og fem av dem var plukket ut fra 750 innsendte bidrag i NRKs åpne konkurranse. De fem siste var invitert av NRK. Utvelgelsesjuryen besto av Ellen Nikolaysen, Fred Nøddelund og Jens Wendelboe. Finalistene ble akkompagnert av et 15-mannsorkester under ledelse av Fred Nøddelund. Koret besto av Kari Gjærum, Frank Ådahl, Sigvart Dagsland og Kari Iveland. 

Anita Skorgan og Jahn Teigen sto for pauseinnslaget, der de framførte et utdrag av rockeoperaen «Boheme 86».

Sju juryer stemte på de ti sangene, og det ble raskt en tvekamp mellom forhåndsfavorittene «Inkululeko» og «Romeo». Til slutt vant «Romeo» komfortabelt og ble Norges bidrag i Eurovision Song Contest på hjemmebane.

Resultat

Avstemning 
Årets vinner ble plukket ut av sju 11-mannsjuryer: fire distriktsjuryer, en pressejury, en jury fra oljeplattformen Statfjord-A og en jury med 11 tilfeldig utvalgte tilskuere i Stavanger Forum. Hver jury ga 1–8, 10 og 12 poeng, og Ivar Dyrhaug var overdommer for avstemningen.

Dette var juryene: 1. Oslo, 2. Lillehammer, 3. Pressejury, 4. Trondheim, 5. Statfjord-A, 6. Vadsø, 7. Publikumsjury i Stavanger.

Hendelser 

På forhånd var Jørn Hoel og Ketil Stokkan favorittene til å vinne, med bysbarn Mia Gundersen, Alex og Creation som outsidere. Sistnevnte brukte også fyrverkeri på scenen, noe som var første gang i Melodi Grand Prix-sammenheng, også Frank Aleksandersen brukte fyrverkeri. Flere av artistene brukte også røyk på scenen, også det for første gang i Melodi Grand Prix. 

Ketil Stokkan hadde med seg Jonny Nymoen og Olav Klingen fra Great Garlic Girls på scenen. Det var første gang dragartister deltok i Melodi Grand Prix.

Flere medier roset også NRK for den storslagne sendingen fra Stavanger. Alex var skuffet over at «Fri» kom nest sist og mente juryene stemte partisk og diskriminerte henne fordi hun var polsk. Dagen etter finalen fløy VG vinnerne til Bergen for at de skulle få ta Grieghallen i nærmere øyesyn. Fotograferingen tok så lang tid at Great Garlic Girls mistet flyet til København og dermed måtte avlyse et show der.

Vinnermelodien ble ingen stor salgssuksess. «Romeo» lå fire uker på VG-lista med femteplass som beste notering. Albumet Romeo solgte kun 7500 eksemplarer, og plateselskapet Slagerfabrikken tapte rundt 750 000 kroner. Selskapets Audun Tylden innrømmet at de forregnet seg: «Vi trodde vi skulle få mer igjen efter alle pengene og all innsatsen vi la ned i Bergen. Det har aldri skjedd at en norsk Grand Prix-artist har solgt så dårlig.» sa Tylden.

Derimot fikk sølvvinneren, Jørn Hoel, sitt nasjonale gjennombrudd med sin «Inkululeko». Året etter ga han ut plata Varme ut av is, og han ble Årets spellemann under Spellemannprisen 1987.

Referanser

Eksterne lenker 
 

Melodi Grand Prix
Hendelser i 1986
Musikk i 1986